b'\n_START_ARTICLE_\nJosifas Augustas\n_START_SECTION_\nPirmasis pasaulinis karas\n_START_PARAGRAPH_\nAugustas iki Pirmojo pasaulinio karo jau buvo gav\xc4\x99s daugyb\xc4\x99 karini\xc5\xb3 apdovanojim\xc5\xb3. \xc4\xae jo apdovanojim\xc5\xb3 s\xc4\x85ra\xc5\xa1\xc4\x85 \xc4\xaf\xc4\x97jo Bronzinis medalis u\xc5\xbe karinius nuopelnus, Juodojo Erelio ordinas, 1-os klas\xc4\x97s Raudonojo Erelio ordinas, Didysis Viktorijos ordino kry\xc5\xbeius, Didysis Karlo III ordino kry\xc5\xbeius bei Didysis Bulgarijos ordino kry\xc5\xbeius._NEWLINE_1914\xc2\xa0m. jis kartu su savo paj\xc4\x97gomis kov\xc4\x97si Galicijoje bei Karpat\xc5\xb3 kalnuose. Po to, kai Italija \xc4\xafsitrauk\xc4\x97 \xc4\xaf kar\xc4\x85, jis buvo perkeltas prie Karintijos sienos kautis su Isonzo armija. Augustas pasiliko \xc5\xa1iame fronte iki pat Devintojo Isonzo up\xc4\x97s m\xc5\xab\xc5\xa1io 1916\xc2\xa0m.; \xc5\xa1io laikotarpio metu jis v\xc4\x97l gavo daugyb\xc4\x99 karini\xc5\xb3 apdovanojim\xc5\xb3. August\xc4\x85 labai m\xc4\x97go jo kariai, ypatingai tie, kurie buvo vengr\xc5\xb3 tautyb\xc4\x97s._NEWLINE_1916\xc2\xa0m. lapkrit\xc4\xaf jam buvo patik\xc4\x97ta vadovauti Heresfrontui ir kovoti prie\xc5\xa1 rus\xc5\xb3 bei rumun\xc5\xb3 paj\xc4\x97gas. 1918\xc2\xa0m. saus\xc4\xaf jis buvo paskirtas 6-osios armijos vadu, o liep\xc4\x85 prad\xc4\x97jo vadovauti 10-ajai bei 11-ajai armijoms. Galiausiai jam buvo paskirta vadovauti Heresgrupei Balkanuose. 1918\xc2\xa0m. spalio 24 d. jis tapo paskutiniu Austrijos-Vengrijos feldmar\xc5\xa1alu, nes kaizeris nor\xc4\x97jo nuraminti vengr\xc5\xb3 nacionalistus.\n_START_SECTION_\nPokaris\n_START_PARAGRAPH_\n1918\xc2\xa0m. spalio 27 d. imperatorius Karolis I Augustui skyr\xc4\x97 Vengrijos \xe2\x80\x9eHomo Regius\xe2\x80\x9c titul\xc4\x85, bet Augustas papra\xc5\xa1\xc4\x97 atleisti j\xc4\xaf nuo i\xc5\xa1tikimyb\xc4\x97s priesaikos kaizeriui. Tuomet jis prad\xc4\x97jo derybas ir paskyr\xc4\x97 graf\xc4\x85 Janos\xc4\x85 Hadik\xc4\x85 sukurti nauj\xc4\x85 nacionalin\xc4\x99 vyriausyb\xc4\x99. Ta\xc4\x8diau 1918\xc2\xa0m. spalio 31 d. prasid\xc4\x97jusi Chrizantem\xc5\xb3 revoliucija atbaid\xc4\x97 j\xc4\xaf nuo \xc5\xa1i\xc5\xb3 plan\xc5\xb3. Lapkrit\xc4\xaf buvo paskelbta socialistin\xc4\x97 Vengrijos demokratin\xc4\x97 respublika, bet po keli\xc5\xb3 m\xc4\x97nesi\xc5\xb3 j\xc4\x85 pakeit\xc4\x97 komunistin\xc4\x97 Vengrijos sovietin\xc4\x97 respublika. Populiarusis Augustas i\xc5\xa1gyveno nenukent\xc4\x97j\xc4\x99s ir tapo valstyb\xc4\x97s regentu. Kadangi S\xc4\x85junginink\xc5\xb3 paj\xc4\x97gos nesutiko pripa\xc5\xbeinti Erchercogo Josifo kaip Vengrijos valdovo, jis buvo priverstas atsistatydinti 1919\xc2\xa0m. rugpj\xc5\xab\xc4\x8dio 23 d. 1920\xc2\xa0m. Erchercogas tapo pirmuoju Vitezo ordino riteriu. V\xc4\x97liau jis tapo Vengrijos gamtos moksl\xc5\xb3 akademijos garb\xc4\x97s nariu ir buvo jos prezidentu 1936\xe2\x80\x931944\xc2\xa0m. 1944\xc2\xa0m. i\xc5\xa1 Vengrijos jis pasitrauk\xc4\x97 \xc4\xaf Jungtines Amerikos Valstijas, bet v\xc4\x97liau gr\xc4\xaf\xc5\xbeo \xc4\xaf Vokietij\xc4\x85. Jis mir\xc4\x97 1962\xc2\xa0m. Raine._NEWLINE_Jo vyriausiasis s\xc5\xabnus Josifas Pranci\xc5\xa1kus mir\xc4\x97 anks\xc4\x8diau u\xc5\xbe j\xc4\xaf pat\xc4\xaf, 1957\xc2\xa0m._NEWLINE_Taigi Josifo Augusto pagrindiniu \xc4\xafp\xc4\x97diniu tapo jo vyriausiasis vaikaitis Erchercogas Josifas Arpadas, gim\xc4\x99s 1933\xc2\xa0m. Josifas Arpadas yra ved\xc4\x99s princes\xc4\x99 Marij\xc4\x85, su kuria susilauk\xc4\x97 vaik\xc5\xb3, kol Josifas Augustas dar buvo gyvas. Jo vyriausiasis s\xc5\xabnus yra Erchercogas Josifas Karlas, gim\xc4\x99s 1960\xc2\xa0m._NEWLINE_Josifo Augusto vaikait\xc4\x97 Ilona, gimusi 1927\xc2\xa0m., i\xc5\xa1tek\xc4\x97jo u\xc5\xbe D\xc5\xbeord\xc5\xbeo Aleksandro, Meklenburgo kunigaik\xc5\xa1\xc4\x8dio.'